amanoisuno/poetBack huggingface dataset:
提刑曾寶章宴安撫陳侍郎樂語 鄭霖 
聽得敷綸天上頭，二星交會玉虹流。風生三路軍容壯，春到雙江喜氣浮。談笑預知傳露布，勸酬只恐促更籌。會看印佩黄金斗，肯羨當年定遠侯。
安撫陳侍郎宴曾提刑樂語 鄭霖 
恰好鶯花一半春，福星相會贛江濱。丈人師吉符前讖，膚使心同掃舊塵。看劍引盃宜酩酊，輕裘緩带倍精神。從今浄洗天河甲，有詔催歸兩重臣。
彭知軍宴交代都運陳寶章樂語 鄭霖 
使軺嚴戒鼓逢逢，熊軾頒春到此邦。炳炳福星臨一道，融融愛日照橫江。斷霞秋日閑飛鶩，荒草寒烟不吠厖。臺府交歡同一體，從今俗返古淳龐。
贈無擇老禪因觀稼  其一 鄭霖 
兩年風雨爲民愁，那得偷閒物外遊。誰謂秋鴻留爪甲，吳儂一稔展眉頭。
贈無擇老禪因觀稼  其二 鄭霖 
每謁祠堂憇虎邱，山僧煮茗雪花浮。陸泉便作曹溪會，引得清風話未休。
劍池 鄭霖 
屬鏤堪爲後人傷，池溜清泉有恨長。不斬妖邪斬忠直，淡烟荒草鹿麋場。
集仙納凉 鄭霖 
縣灘如沸鼎，玄館足清幽。竹逕不留暑，蓮池先借秋。學仙師有訣，戀祿我懷羞。安得雙鳬舄，乘風八極游。
閲武喜晴和厲寺正韻 游清夫 
閲武堂前宿雨晴，柳營刁斗五更鳴。風生貔虎誇身健，日射旌旗照眼明。管領春光三月暮，雕鎸詩句十分清。折衝樽俎今餘事，自有胸中十萬兵。
面香閣 戴逸卿 
邑事日填委，汩汩勞其生。攬衣登茲樓，便覺神思清。茂林鬰松桂，好山列檐楹。景物自瀟灑，有酒誰共傾。故園隔蒼嶺，行當脫塵纓。
寒亭 莊元戌 
亭當六月猶冰□，谷到三冬似焰吹。會得漫郎題品意，愛它冷暖不隨時。
讀馬援傳 黄伯樞 
後車薏苡落讒人，珠貝文犀竟失真。馬革裹尸猶不恨，何須勝瘴與輕身。
和陳子華武夷築精舍 葉明 
衮衮諸公臺省居，可憐無地著吾廬。前因本是四禪派，今日相追九老圖。憂顧全閩曾倚重，誅鋤遺孽豈容逋。兔葵燕麥玄都滿，休憶桃霞映綠湖。
題馮唐廟 葉明 
千百年來漢老郎，曉來燈火晚來香。庭前不用尋碑記，已載班書數十行。
題合浦守袁梧像 林溥 
大造無私只一中，歷公五任協民風。景星三出南台瑞，邊驛千章北海忠。日映彤弓開嶺北，龍翔滄海啟江東。只因外補功名損，可恨車音萬里空。
浄土寺追和東坡韻 楊棟 
令君督來期，書郵日旁午。世事不足論，清游乃先務。朝朝叩禪關，復此得浄宇。淺斟琥珀濃，細嚼銀絲縷。味雋問牛酥，軒高來燕乳。曲折溪屢橫，尖圓峰可數。萬頃喧桑田，一簇靜松塢。由來鏡中人，不殊草頭露。越主朝汴宮，蜀客盡吳語。剝蝕浄土碑，荒殘峽山路。桑梓如之何，誰能忘一顧。日詢錦橋新，三歎清流俯。
游大滌棲真洞  其一 楊棟 
携手清苕去，高楓丹葉森。漁樵九鎖曲，風雨一窗深。索酒貪山月，添衣怯洞陰。鳳歸天柱曉，樓閣有鳴琴。
游大滌棲真洞  其二 楊棟 
山峨來夾案，泉急自穿渠。密記東陽訣，高題上帝居。牙兒藏寶篋，山子走籃輿。曲折璣衡轉，溪坳可結廬。
丁巳再游題蓬山堂泉石 楊棟 
瓊流鑒空，混沌一隙。紫霄柱下，清泉白石。
遊龍光寺 胡大成 
香宇依空結，虛軒傍水開。沙明鴻影度，逕靜竹風來。午磬傳清梵，晴花點綠苔。寥寥人境外，宴坐送餘杯。
三脆麵 趙密夫 
筍蕈初萌杞採纖，燃松自煮供親嚴。人間玉食何曾鄙，自是山林滋味甜。
梅花 盛文韶 
翠羽啁啾夜，空山偃蹇時。看人多冷眼，出手盡高枝。香細巡檐得，寒深踏雪知。紛紛後來者，紅紫莫矜奇。
題東洞 陳宗臣 
蔚藍勝概世應稀，中有高人隠翠微。那日徵書來古洞，恩光榮耀倍山輝。
海棠 陳松龍 
移根千里入名園，酒暈紅嬌氣欲昏。待得太真春睡醒，風光已不似開元。
酴醾 陳松龍 
布葉敷條翠作圍，自生芒刺護裳衣。莫嫌野興難拘束，只伴春風亦見幾。
贈菴僧 陳松龍 
獨羨爲僧者，塵緣不到門。采薪松落子，移徑竹生孫。古井汲雲氣，寒山招月魂。猶憐生死海，應□出前村。
句  其一 陳松龍 
梨花春二月，杜宇夜三更。
句  其二 陳松龍 
庭暗梨花疑有月，堤晴楊柳自生烟。
句  其三 陳松龍 
薦菊明詩眼，看梅長道心。
懷友李衜行 趙希{東彡} 
鷗聚情方洽，如何又別離。盍簪無甚樂，判袂覺凄其。有約常逾歲，相逢未有期。登臨閒散處，悵望日輪西。
和宋伯仁韻 李景雷 
自笑馮唐老未侯，短衣匹馬異鄉遊。卧聞破屋蕭蕭雨，坐聽西風葉葉秋。鄴下已非公幹在，周南徒歎子長留。丈夫蓋世英雄氣，肯學世間兒女愁。
穀 趙孟淳 
農夫怨，農夫怨，此怨非是怨年荒，此怨翻因年穀賤。終年辛苦不少懈，及到秋成擬償債。誰知斛粟不百錢，利尚不償本仍在。秋來露冷刈穫時，早是朝來債又催。况兼荒政輸官急，不管農夫垂淚泣。君王明哲洞無遺，此怨君王知不知。
題高尚書夜山圖二首  其一 趙孟淳 
月底江山如晝好，樓中几席與秋清。剡藤不到高人手，一段風流可得成。
題高尚書夜山圖二首  其二 趙孟淳 
江行山立月盤桓，有客無言樓上看。清興肯隨城漏盡，夜深風露恐高寒。
題桃 趙孟淳 
滴粉挼酥暈幾重，風前紅雨一枝濃。世間是色皆爲妄，除却夭桃單種松。
題梅 趙孟淳  西湖
雪意垂垂浸碧虛，香生一縷上琴書。何須百萬西湖宅，遇有梅花便可居。
句 趙孟淳 
落花遇雨掃不去，敗草經春剗又生。
唐玄宗鐵像 熊與龢 
巍冠攢疊碧雲花，坐閲山中幾歲華。莫把金丹輕點化，正愁生死困安家。
木平飼龍亭次韻方巨山 熊與龢 
耳見何如得眼聞，山根磅礴極初分。浮漚起滅自潭影，大地晴陰空嶺雲。何處老人來聽講，他年少府有移文。由來清調須吾輩，幸不山王愧五君。
鶯脰湖 趙時遠 
鶯去湖存事渺茫，梵宮占斷水雲鄉。四圍煙樹浪濤闊，六月橋亭風露涼。遠近征帆歸別浦，高低漁網掛斜陽。翠微深處一聲笛，驚起眠沙鷗鷺行。
四景詩和孫僉判穎叔韻 荻塘柳影 趙時遠 
午天雲淡日遲遲，水面長條带影垂。不是纖腰渾不定，自緣無力受風吹。
四景詩和孫僉判穎叔韻 禪院風荷 趙時遠 
荷風細細晚生涼，暑氣絪縕入座香。飲盡碧筒人笑語，花邊驚起睡鴛鴦。
四景詩和孫僉判穎叔韻 平湖秋月 趙時遠 
樓臺兩岸枕長流，落日行人競檥舟。清夜湖光平似鏡，冰輪冷浸玉壺秋。
四景詩和孫僉判穎叔韻 仙磯晴雪 趙時遠 
斂盡同雲放日暉，寒光凜凜透重衣。扁舟清曉尋溪轉，髣髴王猷訪戴歸。
詠楊妃菊 李山節 
命委馬嵬坡畔泥，驚魂飛上傲霜枝。西風落日東籬下，薄倖三郎知不知。
發長沙 釋紹嵩 
秋入長沙縣，無人畫得成。晚風輕浪疊，落日亂蛩鳴。一雨洗煩暑，千山指去程。回期誰可定，行樂且吾生。
舟發清江 釋紹嵩 
穩泛一船東，生涯真轉蓬。煙浮平野碧，波軟夕陽紅。浦樹家家異，風光處處同。回看蒼木杪，眼界入雲中。
感山書事 釋紹嵩 
愛此棲心靜，陶然度歲華。放慵真有味，化俗獨無涯。隔沼連香芰，疎籬带晚花。細評清絕處，倚杖看蜂衙。
曲江解舟 釋紹嵩 
動靜非常態，此行風正秋。巉巉孤棹起，渺渺大江流。蟬噪日將落，煙生山欲浮。無心與時競，吟凭釣魚舟。
江亭小憩 釋紹嵩 
不到茲亭久，軒窗眼界開。江流翻白浪，樹影掃青苔。有鳥銜花出，無人送酒來。快然心自適，此地亦悠哉。
舟中口號 釋紹嵩 
閤皁風煙外，殘蟬送客愁。雲連平地起，水带斷槎流。樹隠重重竹，江呈岸岸秋。晚來供望眼，微徑雜歸牛。
臨川道中 釋紹嵩 
歷歷沿荒岸，初聞落日蟬。江花鋪淺水，村館復臨川。徑仄傍無地，峰回別有天。吾行吾自返，茲意與誰傳。
客思 釋紹嵩 
欲暮多覊思，客行悲故鄉。背關餘古木，落葉墮寒霜。驛樹收殘雨，柴門掩夕陽。此身南復北，雙鬢易蒼浪。
遊古寺次朋上人韻 釋紹嵩 
黄葉前朝寺，携朋上故基。近山煙外遠，芳草露中衰。磧磧風吹面，霏霏雨散池。旅情何計是，排悶强裁詩。
旅次 釋紹嵩 
樹勢分孤壘，江流復舊痕。斷橋斜取路，小徑曲通村。山疊雲霞際，林垂橘柚繁。箇中有佳句，欲就已忘言。
晚泊丫頭巖 釋紹嵩 
旅泊依村樹，高吟似得隣。斜風吹敗葉，落日照行塵。擾擾成何事，飄飄任此身。客心君莫問，贏得鬢如銀。
道中即事 釋紹嵩 
饒水回回轉，白雲西復東。日斜喧急雨，天闊退飛鴻。薄暮沿西峽，隆寒正北風。茲行有勝事，未敢歎途窮。
舟中值雨 釋紹嵩 
客路雨連日，吾生良可嗟。蕭蕭打蓬急，脈脈受風斜。野望迷青草，江聲走白沙。今宵何處宿，欹枕聽鳴蛙。
題山寺 釋紹嵩 
江上山頭寺，陰階竹掃苔。舟橫漁唱晚，松暮鶴飛回。野渡花爭發，春荷葉半開。嬉遊不可極，留眼要重來。
憩江寺 釋紹嵩 
衆岫聳寒色，長溪抱碧岑。波傾三峽急，樹合四時陰。野寺江天豁，禪房花木深。幽簾宜永日，閑坐聽春禽。
題園菴 釋紹嵩 
地僻無賓侶，林疎露短籬。紫鱗衝晚浪，白鳥占閑池。柳色濃垂岸，桃花濕滿枝。一僧年八十，邀我覓新詩。
江上 釋紹嵩 
弱柳垂江翠，驚湍拍岸浮。煙生山欲盡，春半水爭流。棹倚袁宏渚，雲凝庾信愁。艱難念時事，衰謝不能休。
偶作 釋紹嵩 
孤錫依京寺，悠悠過一生。有山供傑句，無地可歸耕。燕競波中影，棋添局上聲。流年衰此世，寂寞不勝情。
言命 釋紹嵩 
宇宙雙蓬鬢，昇沉儘聽他。僧居隨處好，身事逐年多。異國逢佳節，流光等逝波。無謀長委命，言命欲如何。
題靈隠 釋紹嵩 
古剎藏幽勝，山門九里松。飛空花片片，落澗水淙淙。葉積池邊路，雲生戶外峰。幾因留我宿，吟到五更鍾。
野眺有感 釋紹嵩 
流落復蹉跎，生涯總幾何。羈遊故交少，歸思夜深多。縱目懷青島，遥天浸白波。誰令貪眺望，到處被詩磨。
登城 釋紹嵩 
奔走倦塵埃，登臨亦快哉。江城含變態，蹤跡共徘徊。古殿桐陰合，秋山晚翠開。相逢吟未足，更擬上高臺。
紹興道中 釋紹嵩 
古岸侵煙出，沙岡擁地形。斷橋人寂寂，竟日雨冥冥。丘壑胸中事，乾坤水上萍。詩成何用好，聊以記飄零。
夜汎有懷 釋紹嵩 
獨自上孤舟，通宵浪打頭。天風隨斷柳，江月值新秋。忽忽忘年老，忙忙汎夕流。此生成底事，誰不遣吾休。
天章道中 釋紹嵩 
十里尋幽寺，江山幾路分。逢人問息耗，指路上高雲。極浦明殘雨，寒流疊細紋。野鴉無意緒，嘹唳傍溪濆。
登杖錫 釋紹嵩 
登寺尋盤道，那知是與非。凍泉依細石，寒日淡斜暉。村路飄黄落，山禽凌翠微。數聲牛上笛，老淚欲霑衣。
遊雪竇遣興 釋紹嵩 
此地人來少，凭欄興莫窮。雲蘿難透日，喬木易高風。書滿閑窗下，雲生閉目中。焚香賦詩罷，頓悟衆緣空。
題海智寺壁 釋紹嵩 
步步入山門，門前衆水分。上潮吞海日，古廟聚寒雲。樹影中流見，秋濤隔嶺聞。還應覓新句，不琢自成文。
至保福精舍 釋紹嵩 
山水尋吳越，搜奇事轉新。松風知近寺，檣燕語留人。雨過閑田地，雲饒落日春。登臨獨無語，泉石自相親。
客夜偶成 釋紹嵩 
萬里長爲客，窮愁豈自寬。年衰髮種種，幽集夜漫漫。風卷湖煙靜，雲收溪月寒。天涯少知遇，唯有醉江干。
江上晚立 釋紹嵩 
沙晚低風蝶，汀煙入夜舟。日依平野沒，月湧大江流。書懶聊遮眼，詩成自點頭。此時臨水歎，一倍不禁愁。
丈亭登舟有感 釋紹嵩 
未厭長爲客，孤舟趁夜行。不唯山水樂，頗覺夢魂清。風緩帆舒卷，雲行月送迎。勞生誰獨免，空復歎勞生。
送別周上人 釋紹嵩 
此地是何鄉，懸帆興甚長。山光分首暮，草氣入林香。斷嶺雲歸白，棲鴉噪日黄。他年重會面，玄鬢莫疑霜。
鳳山西亭戲書 釋紹嵩 
日日西亭上，凭欄取次看。繞崖雲慘慘，浥屨露團團。晝景委紅葉，松香掩白檀。平生勳業意，開鏡影相懽。
山居遣興 釋紹嵩 
百衲老空林，疎慵倦九箴。浮沉千古事，去住兩鄉心。絕頂無禪侶，忘言有匣琴。感多聊自遣，時復一閑吟。
湖山堂晚坐 釋紹嵩 
木葉落時節，湖山向晚晴。移床橋上坐，看客海邊行。寂寂饒孤興，悠悠送此生。遣愁聊覓句，那敢謂長城。
遊吉祥登棘菴別業 釋紹嵩 
屋在瀑泉西，看來眼轉迷。松風清颯颯，秋日正凄凄。海鳥和濤望，山鼯隔水啼。何須更飛錫，祇此是曹溪。
寫懷 釋紹嵩 
養拙甘沉默，蕭條古寺間。中心無所媿，在世有餘閑。夢釣鷗邊雪，鍾鳴枕上山。徘徊幽興熟，何處不開顔。
鳳山即事 釋紹嵩 
久欠遊山債，因尋溪上村。風沙輕漠漠，煙樹遠昏昏。土甑封茶葉，石泉通竹根。榰筇聊小立，老子笑無言。
尋訪廣福 釋紹嵩 
舊邑浮航外，青山千萬重。訪僧舟北渡，歸寺海西峰。薄薄雲收日，微微雨灑松。可堪添客恨，聞打暮天鍾。
次韻王東之郊行 釋紹嵩 
杖屨尋春事，偷分暇日工。幽花欹照水，獨樹逈含風。路極陰溪裏，桃開曉色中。一年春好處，分付少陵翁。
酬顔仲華 釋紹嵩 
客子愁無柰，年來鬢已秋。塵埃自衮衮，勳業轉悠悠。島霧沉晴樹，山雞舞畫樓。惠連有新作，一覽病應休。
郊行 釋紹嵩 
桑柘晴川口，林深一徑存。披雲登斷嶺，隔水見前村。春去花無跡，崖傾洞有門。郊行聊著眼，疑是武陵源。
代顔聖聞次韻即事 釋紹嵩 
渡口水流急，憑欄凝睇勞。遠山楓外淡，矮竹苣邊高。古木叢青靄，鯿魚噀白濤。幽閑無箇事，痛飲讀離騷。
次韻梓上人  其一 釋紹嵩 
一身無定處，誰見寂寥心。始爲江山靜，徒云寒暑侵。少孤心易感，漂泊病難任。未遂長棲此，孤懷自不禁。
次韻梓上人  其二 釋紹嵩 
江湖同避地，老眼不供愁。閲世臨觀美，出門聊散憂。漁鹽橋上市，河漢島前秋。奔走何時了，如今悟解不。
投宿寶覺精舍 釋紹嵩 
驛路向山郭，江蘺滿意馨。遠雲收海雨，獨樹隠沙汀。桑椹纍纍紫，杉栽處處青。夜投寶覺寺，重上竹西亭。
錢清解舟有感 釋紹嵩 
解纜浙江頭，真成汗漫遊。山川元歷歷，雲水自悠悠。舉翮籠中鳥，歸心水上鷗。夕陽誰共感，一鴈度南樓。
蕭山口占 釋紹嵩 
水鳥迎秋舫，紅輪映曙霞。冥冥小江樹，淡淡滿枝花。碧草望中去，青山郭外斜。天涯重回首，回首重傷嗟。
待舟西興遣悶 釋紹嵩 
海湧銀爲郭，吳疆與越連。有山來枕上，無酒到愁邊。烈烈寒風起，悠悠落日懸。孤舟未得濟，少駐祖生鞭。
通判曾溫伯生日  其一 釋紹嵩 
玉曆標人瑞，膺門鶚獨先。風雷開盛旦，嵩岳降真賢。壁暗詩千首，官當歲九遷。得知眉壽永，何但八千年。
通判曾溫伯生日  其二 釋紹嵩 
今代文章伯，長哦氣吐虹。揮犀聞妙論，許國見深衷。美價方稀古，離騷繼雅風。慇懃一雙眼，看到火城紅。
書事 釋紹嵩 
松蓋環清韻，秋風倚杖前。棲毫思確論，擊竹自忻然。高鳥翔雲外，孤亭恰水邊。幽居經宿雨，無處不潺湲。
咏道中所見 釋紹嵩 
倚杖寒山暮，高杉韻細颸。歸舟藏別浦，落日映荒陂。碧澗流紅葉，黄猿領白兒。石橋南畔路，岑渚復幽奇。
憩靈隠寫懷 釋紹嵩 
莫恨征途遠，題詩記獨遊。十年行路飽，萬里此生浮。宇宙知何極，山川慰久留。倚欄哦五字，不覺散人愁。
雪後復雨過西湖 釋紹嵩  西湖
觸目成幽興，詩吟十數篇。風傾竹上雪，鳥度水中天。急雨涔涔日，迎人小小船。更逢清管發，聲到客愁邊。
棲霞道中 釋紹嵩 
路僻閑行遠，溪將罨畫通。飛泉高瀉月，細柳亂摇風。畎畝孤城外，山川暮靄中。曠然忘所在，心與白雲空。
題白蓮園亭 釋紹嵩 
塔影挂清漢，分明雨後山。雲寒湖貼貼，錢樣菊斑斑。有水園林活，無風溪樹閑。臨流興不盡，復自竹中還。
泛湖 釋紹嵩  西湖
久客欣無事，扶衰上野航。迴雲覆陰谷，初日放晨光。楊柳千尋色，荷花一路香。西湖天下勝，誰與共平章。
同粲湛二上人遊北山 釋紹嵩 
二子依公子，南山度北山。興隨流水遠，心逐片雲閑。日月浮生外，牛羊落照間。慇懃華表鶴，飛去復飛還。
秋日湖上憩水僊祠 釋紹嵩 
萬木已西風，千山景象通。岸拖秋草綠，日抹半山紅。穴蟻苔痕靜，詩人眼界空。水僊來往處，脈脈興何窮。
野步 釋紹嵩 
野步隨吾意，無勞問是非。風鶯移樹囀，江燕引鶵飛。一徑入寒竹，千峰駐晚暉。幽懷在天末，何要更忘機。
遊天竺 釋紹嵩 
天竺秋重入，翛然適此心。路尋流水遠，門閉野雲深。澹泞生真趣，幽閑且自任。殘陽應更好，蟬合伴清吟。
自笑 釋紹嵩 
自笑從來癖，平生斷在詩。鳧鷖共容與，魂夢亦清奇。古調俗不樂，衰容鏡每知。機心吾豈有，休把運行推。
天竺戲書 釋紹嵩  西湖
出郭西湖近，貪看立又行。園林青氣動，日夕白雲生。映竹犬初吠，緣溪鶴自鳴。慇懃下天竺，泉石愜幽情。
解舟  其一 釋紹嵩 
落日放船好，波恬爾許平。水光浮棹碧，山意入詩清。世路方行險，江人莫問程。順流風更順，颯颯片帆輕。
解舟  其二 釋紹嵩 
落日放船好，長河水接天。遠林翻急吹，孤棹正悠然。風攪平雲陣，波輕片雪連。前村鴉噪斷，極目仰聯翩。
遊何山 釋紹嵩 
綠草閑深院，繁花的的開。捲簾當白晝，辭洞戀青苔。燕掠平蕪去，人從瀑布來。林間清話久，杜宇一聲催。
憶遊天衣 釋紹嵩 
寺憶新遊處，江村日暮時。溪長石磊磊，天遠草離離。塔院關松雪，山泉滿路歧。那知巖下樹，一一入吾詩。
旅暮即事 釋紹嵩 
萬壑初收雨，湖聲正寂然。薄衣臨積水，歸鳥度平川。仙掌雲邊樹，春風寺外船。詩成見新月，目極向遥天。
東山精舍戲書 釋紹嵩 
逈磧沙銜日，荒溪衆樹分。行人隨旅鴈，尋寺入幽雲。遠岫林間見，啼鶯夢裏聞。湖山雖不語，心緒已紛紛。
題浄衆壺隠 釋紹嵩 
古院無僧住，含情更惘然。綠苔欺破閣，白鳥沒飛煙。壺隠遲遲日，筒分細細泉。欄干聊小凭，取次綴詩篇。
贈別張西叔之豐城 釋紹嵩 
有客功名累，蕭蕭逐轉蓬。豐城千里外，茅屋萬山中。楊柳縈橋綠，秋梨繞地紅。登臨雖未並，談笑會當同。
酬敬上人 釋紹嵩 
浙界殘零處，相尋聊解顔。別橋連白石，移榻對青山。有恨春將晚，無機性自閑。天涯將野眼，時見一舟還。
遊西崦 釋紹嵩 
小隠寄幽谷，登臨翠色中。亂雲低薄暮，片水靜涵空。往往遊西崦，依依向北風。清猿不可聽，幽思更無窮。
江上偶謁什上人 釋紹嵩 
在路日已久，此心誰與論。一言知具眼，萬里獨消魂。輟棹丹楓浦，扶筇白水村。縱情猶未已，吟扣野僧門。
客次感懷 釋紹嵩 
投老詩成癖，愁生爲客途。煙雲長在目，山水暫遊吳。遠意極千里，歸心寄九衢。一身仍更病，意緒日荒蕪。
即事 釋紹嵩 
殘日住孤館，虛廊遶幾迴。沙鷗背人去，江雨带潮來。古驛怪藤合，霜花錯節開。時因念衰疾，獨與暮猿哀。
歎命 釋紹嵩 
歎命無知己，吾徒却自寬。艱難爲客慣，幽僻置身安。竟日霏微雨，空園浩蕩寒。江山多勝境，到處得吟看。
寓筆 釋紹嵩 
幽徑草初青，無人知地名。征鞍千里遠，倚杖一江橫。雲重欲爲雨，風和拗得晴。家家好春色，春色徧空明。
獨遊 釋紹嵩 
幽圃多清致，殊方此日歡。松風欹枕聽，春草隔溪看。紅入桃花嫩，青還玉宇寬。獨遊吾有意，終日凭欄干。
定慧別業次韻陳子中 釋紹嵩 
地勝千山會，孤懷行轉幽。歸雲带層巘，遠岸送輕舟。綠樹鶯邊合，清泉檻外流。雨餘情更逸，端爲故人留。
遣懷  其一 釋紹嵩 
抱瘵便秋晚，無言祗自知。是身多落寞，半世足飄離。靜閲王維畫，閑圍李遠棋。慨然歎時命，轉覺命堪疑。
遣懷  其二 釋紹嵩 
落拓無生計，放懷便所便。託心時散帙，即事偶成篇。此道欣逢泰，平生祗信緣。慇懃伴幽獨，松亞小窗前。
遣懷  其三 釋紹嵩 
學懶真成懶，龍鍾志未酬。此生多轗軻，何處不遲留。勳業頻看鏡，寒盟得問鷗。羈愁難盡遣，愁盡自無愁。
遣懷  其四 釋紹嵩 
淹泊寧吾願，年光送老來。只知閑說話，但覺旅懷開。此路方知己，唯天合是媒。冥搜無好語，也辱片雲催。
與保寧西堂同客三塔因有感而作 釋紹嵩 
漫浪真堪老，君應與我同。旅懷斜日後，閑步淡煙中。有分長爲客，無勞問轉蓬。不妨留滯好，悟取本來空。
寫懷寄湛上人  其一 釋紹嵩 
吾事只如此，奔忙自作癡。買山猶未得，吊古却成悲。老去慵趨世，愁來獨賦詩。浮生同是客，誰復問棲遲。
寫懷寄湛上人  其二 釋紹嵩 
寂寂相思際，遥焚一炷香。鴈飛雲杳杳，笛引淚浪浪。明代誰招隠，窮遊我自忙。他時解顔笑，寧免鬢毛蒼。
寄元藏主 釋紹嵩 
度歲不相見，別來春又春。縱橫皆失計，談笑亦何因。鄉思盈愁望，形衰恨道貧。掩扉當太白，願卜子爲隣。
送別一西堂 釋紹嵩 
一老說淡話，志懷絕險艱。別離從闕下，游戲且人間。落羽羞言命，臨岐强破顔。住山須鈯斧，此句急追還。
次韻朋上人東湖精舍即事 釋紹嵩 
開徑東湖上，千巖鏡裏看。與君頻邂逅，此地久盤桓。柳影含雲幕，桃花生暮寒。婆娑弄翰墨，清興寄毫端。
登樓次朋上人韻 釋紹嵩 
落日生春色，桃花笑不休。鶴飛湖草迥，風止客帆收。樹遠天疑盡，江平水却流。愁來無處去，爲子上高樓。
小憩東嶽行宮戲題 釋紹嵩  泰山
樹色遥藏店，春風入皷鼙。行宮花漠漠，孤嶼草萋萋。白鳥飛還立，黄鶯歇又啼。詩成那用好，到處好詩題。
送客歸戲書 釋紹嵩 
險盡途方坦，溪鳴錦幄傍。暝煙沉古道，幽草戀殘陽。寂寂春將晚，迢迢日自長。東門因送客，行得汗如漿。
答一老 釋紹嵩 
散拙亦自遂，誰能淚墮巾。詩成聊疥壁，道在不嫌貧。老矣曾榮望，頹然只任真。拂衣從此去，四海作閑人。
有感 釋紹嵩 
志業不得力，寂寥常掩關。交疎貧病裏，老疾去留間。涉世心猶壯，經秋鬢自斑。平生懷古意，欲語淚先潸。
送別永上人 釋紹嵩 
四海無拘繫，飄然不可留。洩雲分疊巘，落日滿行舟。舉世謀三窟，餘生老一丘。對床清約在，後會必經秋。
翠蘿亭書事 釋紹嵩 
萬壑初收雨，鴉聲唁客勞。溪寒魚隊散，秋靜鳥行高。碧嶂前兼後，青猿斷更號。捲簾雙眼遠，繞舍綠周遭。
登樓 釋紹嵩 
二月春方好，登樓望欲迷。關情山簇簇，餘思草萋萋。小浦依林曲，長天向水低。鄉心正無限，恰恰一鶯啼。
至錢君瑞壺天因題云 釋紹嵩 
林下中餐後，登臨思渺然。捫蘿循鳥道，著屐到壺天。要地無閑日，新晴有亂蟬。主人貪貴達，燈火照青編。
贈別顯上人 釋紹嵩 
兩浙尋山徧，依俙三十秋。征塵添老色，藜杖賦歸休。落葉隨杯渡，殘虹带夕收。不知從此去，能寄短書不。
道中自遣 釋紹嵩 
綠暗連村柳，江平不見灘。日烘花氣暖，岸曲水流寒。世路今逾窄，客心須自寬。悠悠片雲質，溪上更蹣跚。
走筆酬黎德夫 釋紹嵩 
索寞門長掩，圖書是舊貧。無因從發藥，有命懶謀身。寥落悲前事，英雄歎後塵。裁詩託幽思，幽思忽相親。
哭黄少府 釋紹嵩 
大節群公倡，儒科慕冉顔。遠分天子命，長覺吏徒閑。秋入篇章裏，川行翰墨間。壑舟今已矣，老淚爲渠潸。
酬顔聖聞監稅 釋紹嵩 
地僻春來靜，孤山夕照餘。深慚長者轍，新欠故人書。有酒招元亮，無人誦子虛。相從又相別，意緒各何如。
贈劉信之 釋紹嵩 
四海劉居士，詩書論議深。苦吟天與性，醉卧月空沉。囊有壺公藥，身無戚里心。高懷不我棄，他日重來尋。
偶興 釋紹嵩 
暖日薰楊柳，溪風爲肅然。浣衣逢野水，擁錫上瀧船。元是滄浪客，閑尋空谷泉。病來詩久廢，喜此得終篇。
贈黄元吉 釋紹嵩 
此客非常客，搜詩病入神。錦囊稱具眼，文學老於身。機息知名誤，家因守道貧。仍聞猿與鶴，與爾轉相親。
江上對月 釋紹嵩  长江
北渚牽吟興，何妨語夜闌。天寬雲出谷，春至草生灘。練練長江靜，駸駸半臂寒。老翁扶杖立，空對爛銀盤。
鳳口寺 釋紹嵩 
古柏間松篁，山光接水光。園林春婉娩，雲水日相佯。苒苒花明岸，稍稍竹過牆。冥搜得詩窟，臺館曉蒼蒼。
遊清老別業 釋紹嵩 
別業青山郭，人煙遠更微。濕花隨水汎，長瀑倚空飛。開篋收詩卷，凭軒對竹扉。淹留更一醉，應在醉中歸。
遣懷 釋紹嵩 
巡禮諸方徧，無心問世緣。東西南北路，一十二三年。夜色臨城月，猿聲隔樹煙。坐來幽興在，對景覓詩聯。
遊光嚴精舍 釋紹嵩 
酷愛山兼水，山重水又回。樹圍平野合，花逼艷陽開。習習和風至，冥冥細雨來。將行誰請住，留步小庭隈。
憩江亭 釋紹嵩 
花露濕晴春，坐無車馬塵。江流青草岸，波閃白龍鱗。往事如今日，知心似古人。慇懃聽漁唱，閑趣自相親。
小院 釋紹嵩 
小院無人夜，樓高月迥明。偈吟諸祖意，茶試老僧鐺。門掩園林僻，窗虛筆硯輕。慇懃供一笑，一笑可憐生。
客中戲書  其一 釋紹嵩 
杖屨千崖表，江山故作妍。捫蘿懷鳥道，踏石過溪泉。野濕禾中露，秋明樹外天。白頭何所恨，隨處一欣然。
客中戲書  其二 釋紹嵩 
遠笛招幽響，無人竹掃墀。馬嘶遊寺客，鴉護落巢兒。日轉槐陰暮，天高秋氣悲。還應重風景，時作一篇詩。
寶溪道中 釋紹嵩 
徑直夫何細，雲山知幾重。朱門均白屋，紅葉間青松。野火燒岡草，殘陽下遠峰。傷心繞村落，倦客獨携筇。
寓山寺戲成 釋紹嵩 
寺在猿啼外，都無俗到來。岸花開且落，水鳥去仍迴。果落方知熟，詩成未費才。逍遥此中意，老子興悠哉。
感惻 釋紹嵩 
路入南雲下，江回隔近村。水深風浩浩，山遠霧昏昏。仰首羨飛鳥，流年只斷魂。客心兼暮色，感惻復何言。
和崇上人 釋紹嵩 
松下中峰路，疎陰偃蓋清。遠雲收海雨，數鴈過秋城。撫事心猶壯，卑棲氣未平。近來唯此樂，高韻寄閑情。
贈別性老 釋紹嵩 
此老殊清健，情忘發興奇。異方驚會面，孤嶼共題詩。聚散千江月，參差萬里期。相看作離別，特地淚雙垂。
秋夜憶親庭有感 釋紹嵩 
碧澗寒侵屋，高林露氣清。空窗閑月色，密竹動秋聲。宴坐遊三昧，隣談喧五更。兩親今正老，此別不勝情。
有懷 釋紹嵩 
月淡猶明樹，巖幽鍾磬微。露滋三徑草，寒入五更衣。棲托情何限，崢嶸歲且歸。漱流今已矣，無限故山薇。
至禪居 釋紹嵩 
得路到深寺，溪流鏡樣清。微芳緣岸落，荒竹過牆生。烘日淺深色，寒鴉斷續聲。我來無舊識，素抱與誰傾。
口占 釋紹嵩 
江上有微徑，漁人四五家。野船明細火，宿鴈起圓沙。峽口聞猿夜，秋星見客槎。徘徊幽興盡，更覺在天涯。
即筆 釋紹嵩 
小閣稱幽隠，群峰競秀尖。村舂雨外急，秋色望中添。世事已黄髮，忘情付黑甜。從渠造物巧，未怪老夫潜。
獨步 釋紹嵩 
獨步時凝望，幽襟失所從。煙霞橫眼界，天地醉心胸。澤國秋容老，人家水影重。行窮十里嶺，回首興何慵。
振策 釋紹嵩 
振策出遊眺，清吟竹影東。石門千仞斷，秀水一篙通。郡閣煙光裏，人家秋色中。烏衣多勝槩，老子柰途窮。
遊雙徑 釋紹嵩 
寶剎觸南箕，登臨獨立時。江山如有味，花柳更無私。已病身猶健，言歸心尚遲。片雲頭上黑，真箇解催詩。
戲筆 釋紹嵩 
地僻人稀到，東郊自養蒙。山遥天接樹，夜靜竹藏風。岸柳含煙翠，江花脫晚紅。詩應是遊戲，吟嘯不須工。
雨罷 釋紹嵩 
雨罷春光潤，雲隨落日移。鶯花愁不覺，世路老方知。苔徧安禪石，根侵洗硯池。晚來風月好，倚杖獨題詩。
溪上 釋紹嵩 
弄水春溪上，溪寒晚日紅。舟行明鑑裏，鳥度醉吟中。遠岫千重聳，輕艘萬派通。桃源在何處，笑語隔幽叢。
次韻林仲山 釋紹嵩 
午夢蠻花濕，吟看不忍休。白翻蕎處雪，紅壓驛邊樓。砌冷蟲喧座，江澄水浴秋。看君有知己，鈴閣想遲留。
贈別法儀 釋紹嵩 
四海欲行徧，心猿日漸馴。貧高一生行，衣故十年塵。如我如君者，無名無利身。慇懃訝此別，忍淚已霑巾。
山居即事  其一 釋紹嵩 
何處成吾道，深居絕送迎。竹扉常晝掩，野徑得閑行。萬壑樹聲滿，千巖暑氣清。相看兩不厭，天際一山橫。
山居即事  其二 釋紹嵩 
山色堆藍重，風煙野外嘉。與閑爲活計，祗者是生涯。雖有明時約，端無外物華。人生貴知足，此興未應賒。
山居即事  其三 釋紹嵩 
氣味閑中好，居疑與世分。銷愁何用酒，娛意莫如文。穴暝雲初上，山高日易曛。近來心更靜，清絕洗妖氛。
山居即事  其四 釋紹嵩 
獨坐空山裏，閑尋物理幽。人情正苦暑，詩興得高秋。衰謝多扶病，功名安足謀。自嗟疎野性，肯伴白雲休。
山居即事  其五 釋紹嵩 
老去慵仍甚，幽歡良自如。性將時共背，身與世俱疎。水色含群動，秋容淡夕虛。愜心皆樂事，真作野人居。
山居即事  其六 釋紹嵩 
拂石翫林壑，凜然天欲秋。竹風連野色，舍影漾江流。碧嶂雲初合，遥峰雨半收。山居自清絕，不夢世間遊。
山居即事  其七 釋紹嵩 
掩戶閑欹枕，身心俱寂然。蹉跎已甘分，游息或談玄。獨得萬古意，何勞百響煎。功名與世事，欲問即攀緣。
山居即事  其八 釋紹嵩 
徑轉危峰逼，徧令兩眼明。凉風吹詠思，幽竹送寒聲。砧響家家急，溪陰寸寸生。含情不得語，拂石記閑名。
山居即事  其九 釋紹嵩 
病目書淫歇，熏爐炷麝煤。山將落日去，風带舊寒來。微霰疎還密，虛堂閉復開。無人語心事，永日坐徘徊。
山居即事  其一○ 釋紹嵩 
老罷休無頼，吟詩報答閑。圓扉長寂寂，騰口任{口顔}{口顔}。護塔雲偏重，棲林鳥自還。榮枯不經意，何用密防姦。
山居即事  其一一 釋紹嵩 
獨立柴荆外，孤吟四望頻。晴山雲罨畫，深谷鳥聲春。老覺文章退，閑知氣味真。窮居那敢恨，虛白自爲隣。
山居即事  其一二 釋紹嵩 
永日翛然坐，春風苦喚行。笋輿穿樹色，竹塢度鍾聲。雨惡天光淡，山窮地勢傾。苔磯清境裏，花濕轉分明。
山居即事  其一三 釋紹嵩 
此地真奇絕，何須屋萬間。穿林隣虎穴，隔水是塵寰。保甲元無籍，訛邪自不關。安閑有深味，未敢負雲山。
山居即事  其一四 釋紹嵩 
早晚無塵事，清心白日長。水煙通徑草，冰玉入詩腸。遠嶠收殘雨，空林挂夕陽。此時何限興，幽鳥語如簧。
山居即事  其一五 釋紹嵩 
碧樹高巖底，柴門引徑斜。采茶尋遠澗，護藥插新笆。澄水含斜漢，寒空散晚霞。寂寥無與晤，聊欲玩煙花。
山居即事  其一六 釋紹嵩 
物色催年老，誰令眼界幽。不憂緣不動，無意亦無求。寂寞了閑事，迂疎却自由。功名今晚矣，萍梗任飄流。
山居即事  其一七 釋紹嵩 
靜境絕過從，晝門開更慵。荒林失輕霧，寒日下危峰。曳履尋花圃，搜詩到暮鍾。誰言淹泊意，無酒爲澆胸。
山居即事  其一八 釋紹嵩 
古屋茆茨小，寒林春自芳。塢深人不到，花落樹猶香。事去青山在，閑知白日長。禪心真已靜，笑失昔時狂。
山居即事  其一九 釋紹嵩 
雨後江山綠，蟬聲若喚人。巖花隨處發，官柳著行新。風月充三益，林泉是四鄰。杖藜林下去，且作自由身。
山居即事  其二○ 釋紹嵩 
衰落暗成病，如何不白頭。百年長擾擾，萬事祇悠悠。耕鑿資餘力，行藏獨倚樓。却因虛淡極，忽覺此生浮。
列岫亭書事 釋紹嵩  长江
極浦遥山合翠微，週迴秀色自清機。長江淡淡吞天去，白鳥翩翩接翅飛。屐齒苔痕猶故跡，露沙霜樹映斜暉。牧童何處吹羌笛，嚇得巢禽不敢歸。
臨川道中悵然有感因作遣情 釋紹嵩 
路傍官河一带長，風帆沙鳥認微茫。人生行樂知能幾，世事多虞只自傷。破衲卷雲秋漠漠，淡煙斜日晚荒荒。不堪吟罷東回首，底處青山是故鄉。
疎山途次 釋紹嵩 
路曲山隈一徑通，天開地闢幻金宮。溪橋裊裊穿黄落，鴈字聯聯寫碧空。喚客不須嫌酒惡，昔賢何必哭途窮。生涯淡淡隨緣過，休把行藏問化工。
遊信州僊巖 釋紹嵩 
仙境閑尋採藥翁，笋輿乘興得蒿蓬。山鍾夜度空江水，窗戶凉生薜荔風。斷臂青猿啼玉笥，斜行白鳥入遥空。舍南有竹堪書字，借筆題詩却未工。
贈李先輩 釋紹嵩 
饑食松花渴飲泉，寂寥芳草茂芊芊。巖邊石室低臨水，窟裏陰雲不上天。難與英雄論教化，等將身世付罤{罒全}。無由住得吟相伴，目送歸鴻籬下眠。
走筆代顔西叔次途中即事之什 釋紹嵩 
邐迤前岡壓後岡，鳥鳴山館客思鄉。孤村樹色昏殘雨，滿耳蛙聲正夕陽。對酒已成千里客，懷人空結九回腸。平生憂患諳償徧，迴避紅塵是所長。
再代和通字韻 釋紹嵩 
驛路穿林斷復通，客程蛇繞亂山中。三杯軟飽千林暝，萬事從來一笑空。珍重故人相問意，自憐覊客尚飄蓬。江湖易有淹留興，已許滄浪伴釣翁。
贈張炳 釋紹嵩 
怪服先生衆駭聞，賣刀買犢便耕耘。棋功過却楊玄寶，賦詠思齊鄭廣文。直爲篇章非動衆，忽携書劍遠辭群。行行快趁風煙闊，得句不妨時策勳。
題德夫劉公江亭 釋紹嵩 
兄弟將知大自强，南山霧裏晦文章。睡輕可忍風敲竹，語妙何妨石作腸。碧瓦朱甍占肅爽，紫蘭紅藥共凄凉。漁舟去後天將夕，月入波心碎夜光。
代和韻 釋紹嵩 
石路無塵竹徑開，幽園尋勝獨登臺。橋邊野水通漁路，城上秋山入酒盃。紫闥青雲俱未遂，紅顔白髮遞相催。悠悠蘭渚動歸思，歸思臨高不易裁。
偶成 釋紹嵩 
誰復知予懶是真，平生自信解甘貧。苦無名位高今世，爲有煙霞伴此身。長掩柴荆避寒暑，猶將談笑對風塵。只今那得王摩詰，狀取江湖太古民。
南山書懷 釋紹嵩 
日色今朝分外明，湖光浩氣共澄清。鳥啼綠樹穿花影，水泛青山入古城。眼下見榮還見辱，病中嫌雨又嫌晴。衰遲自喜添詩學，三十年來掉臂行。
西湖晚步偶成呈曾君舉司戶 釋紹嵩  西湖
山引千巖翠作堆，鍾鳴樓閣晚雲開。魚吹鑑面暈痕蹙，人過橋心倒影來。要聽劇談飛木屑，便期携手上春臺。世間剛有東流水，一洗從前猿鶴哀。
贈郎德父 釋紹嵩 
衣弊履穿不諱窮，籬門和竹夾西東。閑棲已合稱高士，發興真成繼庾公。人世鶴歸雙鬢上，丹霄路在五言中。却須袖取經綸手，深入蘆花作釣翁。
酬胡聖聞 釋紹嵩 
別後滄波路幾迷，竹風松雨共凄凄。十年依舊雙瞳碧，四海仍傳一角犀。池上溶溶浮日暖，山中物物是詩題。先生莫道心如鐵，可忍紅英半著泥。
紹興即事 釋紹嵩 
柳色葱葱官渡平，梨花吹雪度清明。山從海岸裝吟景，寺倚雲峰更晚晴。潮水忽生添野水，春城何忍作空城。黄鶯久住渾相識，故作林間求友聲。
蘭亭書事 釋紹嵩 
蒼岸古木靄煙蘿，風俗猶聞晉永和。綠樹碧簷相掩映，青鞋黄帽飽經過。還緣世遇兵戈閙，頗覺閑消日月多。盤礴幽窗覓詩處，月明天色白連河。
代次登城之什 釋紹嵩 
上得孤城向晚春，其如衰病只傷神。鼠肝蟲臂窺前輩，虹旆星車委後塵。兩鬢已霜難諱老，一機何處定非真。愁來只有賢從事，千里相逢如故人。
慶元道中 釋紹嵩 
臨溪柳带正依依，落絮因風特地飛。島上斷雲垂極浦，城頭初角送殘暉。閑過綺陌尋高寺，謾遶清流欲浣衣。重到張公泊船處，家家扶得醉人歸。
留題江亭 釋紹嵩 
晚凉閑步向江亭，山色偏於晚有情。綵索平時牆婉娩，飛花滿眼句縱橫。五峰遥拱千巖秀，四水縈紆十里程。鵲噪鴉啼俱喜色，望中渾恐是蓬瀛。
答仲寬 釋紹嵩 
强半年光屬苦辛，生涯如在舊山貧。江南江北閑爲客，人去人來恨轉新。節裏且追千載事，胸中別作一家春。明年此會知誰健，不問蒼生問鬼神。
和蔣自然 釋紹嵩 
歲月悠悠一夢中，榮枯消得幾何功。寧爲宇宙閑吟客，豈是江湖把釣翁。山口斷雲憐舊路，沙邊微雨濕孤蓬。飯餘鼓腹聊行樂，立盡疎簾落絮風。
重經故人舊居 釋紹嵩  洞庭湖
五字研成舉世傳，醉吟朝夕在樊川。江南海北三千里，雨散雲飛二十年。壁上塵黏蒲葉扇，鏡中人入洞庭煙。倦遊客子心無際，遐想星軺思惘然。
橫翠亭書懷 釋紹嵩 
小葺茅茨紫翠間，門當宮道不曾關。剪裁風月聊堪醉，奔走塵寰出老顔。半局殘棋消白晝，十年歸夢滿青山。江城今可徘徊處，莫怪頻頻此往還。
安吉道中 釋紹嵩 
六尺枯藤了此生，青春作伴日同行。牆頭花吐舊枝出，原上人侵落照耕。芳草似袍連徑合，亂山如畫带溪平。杜鵑知我歸心急，啼了千聲更萬聲。
和自然 釋紹嵩 
南北三年一解携，曾書蕉葉寄新題。知渠已富江山句，英譽自成桃李蹊。坡底詩人梅底醉，雲間秋鴈水間棲。千巖萬壑時相憶，迢遞尋君夢不迷。
題印上人關外山水圖 釋紹嵩 
一源淳朴鄮山川，一簇人家起暮煙。世亂不妨松偃蹇，客程依舊水潺湲。雲橫新塞遮秦甸，樹蔭澄江入野船。聞說函殽猶險在，爲師懷想幾凄然。
和自然 釋紹嵩 
客裏唯君數往還，笑談終日盡君歡。敢將古道爲吾事，已作歸心即自寬。露草欲隨霜草盡，泉聲長带珮聲寒。月生更愛欄干影，未厭慇懃達曙看。
寓龍峰遣興 釋紹嵩 
可要棲身向薜蘿，閑門空掩半庭莎。天寒日暮遊人少，花落僧禪覆地多。六尺屏風遮宴坐，數椽月屋愛巖阿。我今客氣渾消盡，無奈千莖鬢雪何。
陪趙知府登桃嶺山亭 釋紹嵩 
誰向雲端著此亭，簷前樹木映窗櫺。野田流水濺濺白，芳草隨人段段青。春服照塵連草色，雲蘿幽信寄茶經。史君領客週遭看，鍾送遥帆落晚汀。
贈何知錄 釋紹嵩 
青雲直上路初通，白鳳新詞入聖聰。抵掌劇談吾浪語，連城增價子何窮。共登小閣春風裏，又解征帆落照中。此去優游益吟詠，公餘無惜寄詩筒。
客邸晝寢起而追程 釋紹嵩 
客裏無聊久合并，夢回南北昧平生。苦吟風月唯添病，獨冒煙嵐促去程。城外諸峰迎落照，花邊白犬吠流鶯。阮途未用嗟漂泊，自有孤雲識此情。
和曾俊臣 釋紹嵩 
沉醉無期即是鄉，暫偷閑卧老僧床。縱遊籍草花垂酒，陳跡題詩蝸篆梁。故國山川皆夢寐，天涯形貌各昂藏。芭蕉葉上三更雨，一陣疎來一陣狂。
憩顔子予海山別業 釋紹嵩 
群峰當戶曉嵐晴，楊柳風和日聽鶯。郭外春山明錦綉，門前弱水即蓬瀛。期登野閣閑應甚，來慣幽禽近不驚。獨凭欄干意難寫，綠桑疎處哺牛鳴。
鄮山道中答印上人遊乳竇 釋紹嵩 
鴉啼古木亂雲深，地带河聲足水禽。簷雨滴秋殘旅夢，夜堂疎磬發禪心。五年乳竇峰前路，十里塵媒溪上林。滿目雲山俱是樂，故人携客作幽尋。
春夜書懷 釋紹嵩 
海內艱難各飽更，鬢毛寧與化工爭。春宵思極蘭燈暗，曉角初吹客夢驚。壯思不逢韓吏部，絕交益媿孔方兄。到頭詩卷須藏却，薄飯粗繒老此生。
送黎主簿 釋紹嵩 
及瓜一笑上浮艎，孤淡無君得趣長。秋月春花入牙頰，錦機綉段出肝腸。詩題寺壁雲根潤，江送蓬婆雪汁香。丞相舊知爲學苦，回軒應問石渠郎。
酬王主簿示道中所作 釋紹嵩 
蓼花紅淡葦條黄，洛岸秋晴夕照長。雪羽{礻離}褷立倒影，酒旗摇曳出疎篁。雲邊鴈斷湖邊月，圩上人牽水上航。輸與能詩王主簿，每行吟得好篇章。
貽康兼善 釋紹嵩 
遍繞籬邊日漸斜，盡無鷄犬有鳴鴉。風凋古木秋陰薄，煙瑣西山暝色賒。題柱未期歸蜀國，繫船長得傍蘆花。雲林好處欲留脚，要趁新詩挽物華。
途次走筆送張明府之都城 釋紹嵩 
原下相逢便別離，故人特地爲嗟咨。高灘落日光零亂，春水涵波綠渺瀰。四壁一身長客夢，三年兩作送君詩。紫垣名士推揚切，會向天庭振羽儀。
途次遇雨和丘德高 釋紹嵩 
白葦黄茅路四通，芙蓉憔悴菊垂叢。川原繚繞浮雲外，樓閣朦朧細雨中。蔽野吞村飄不住，重山複水去無窮。丘郎蠟屐能從我，一任此身同轉蓬。
題劉唐臣新葺池亭 釋紹嵩 
劉郎瀟洒水爲居，水碧山青畫不如。綠竹可供公子釣，紫鱗時掣季膺魚。幽尋勝事鳥窺牖，閑卧臨窗燕拂書。觸目韶華總詩本，放懷端與世情疎。
夜題 釋紹嵩 
滿庭松桂雨餘天，病眼開時月正圓。羅列衆星依木末，安排流水落簷前。倚松長嘯宜疎拙，隨處何妨且信緣。白髮青燈兩無語，瓣香深炷夜堂禪。
次韻楊判院晚春 釋紹嵩 
杏褪殘花點碧輕，殘花含恨脫紅英。樹連翠篠圍春晝，風入青山送雨聲。不辦扁舟訪安道，何妨蓮社醉淵明。如公自是鑾坡具，盍與吾君致太平。
答朋上人 釋紹嵩 
爭渡行人簇晚沙，歸舟天際暮雲遮。波生野水鴈初下，竹映寒原日已斜。剩欲出門追笑語，可堪垂白各天涯。知公頗有奇章病，戲墨貽嘲棲暝鴉。
次韻朱國器秋夜之什 釋紹嵩 
二水奔奔鳴屋除，山川澄浄九秋餘。故人相見自青眼，病叟中間已白鬚。風射破窗燈易滅，鶴歸喬木月難呼。政須送與王摩詰，畫我憑欄覓句圖。
次韻曾俊臣即事 釋紹嵩 
柳暗人家水拍堤，人家隨處有柴扉。草中白道穿村去，門外黄塵撲面飛。返照未沉僧獨往，暮山時見鳥雙歸。風從北戶來披拂，暗遞花香入客衣。
憩竇園因題池亭 釋紹嵩 
午枕藜床夢忽驚，竇家園裏有鶯聲。半生客路逢佳節，萬瓦脚跟開化城。鸂鶒刷毛花蕩漾，蒲萄上架月縱橫。誰教併向此中見，清殺詩翁老不勝。
和陳堯臣 釋紹嵩  岳阳楼
羨君瀟灑有餘清，霜翮摩霄萬里情。冰雪照人徐孺子，篇章高體謝宣城。摇窗竹色留僧語，步野風寒散酒酲。明日岳陽樓上去，不妨談笑又詩成。
贈聞人必大  其一 釋紹嵩 
未遂青雲一挂科，科名成後竟如何。貧疑陋巷春偏少，學辦癡龍藝最多。剩把文章鳴聖代，却思猿鳥共煙蘿。高吟大醉三千首，他日陽春白雪歌。
贈聞人必大  其二 釋紹嵩 
長日林臯獨醉吟，久貧如得顧家金。屬文想見翻新樣，執卷猶聞惜寸陰。世上紛紛蠻與觸，胸中歷歷古兼今。有時出縱風煙步，多謝携筇數訪尋。
曲江野眺 釋紹嵩 
偶來清賞曲江頭，人自無言水自流。欲作新詩圖畫取，亂峰寒木更孤舟。
舟中書事 釋紹嵩 
南昌城郭枕江煙，一葦鳴桹下渺然。驚起暮天沙上鴈，背人飛過北山前。
宿山居 釋紹嵩 
中庭淡月照三更，環堵翛然表裏清。深夜欲眠眠未得，一溪秋水枕邊聲。
仙嵓江口 釋紹嵩 
淅淅寒流漲淺沙，小橋通去路橫斜。因尋野渡逢漁舍，夾路松開黄玉花。
題謝公橋 釋紹嵩 
白雲深處小橋橫，流水涓涓古意生。多少升沉都不見，至今留得謝公名。
宿疎山 釋紹嵩 
竹輿穿雨上疎山，寒涕垂頤獨掩關。病客欲眠渾不寐，白猿啼在白雲間。
雨後登吸江亭 釋紹嵩 
吸江亭下雨初晴，中有樵夫跣足行。時作微吟清徹骨，茲游無乃太清生。
次韻吳伯庸竹間梅花十絕  其一 釋紹嵩 
竹間初拆半斜枝，正是周王二月時。竹映梅花花映竹，主人不剪要題詩。
次韻吳伯庸竹間梅花十絕  其二 釋紹嵩 
孤芳高節共亭亭，子細相看似有情。春色惱人眠不得，移床換枕到天明。
次韻吳伯庸竹間梅花十絕  其三 釋紹嵩 
一川脩竹映疎花，穿竹微吟路徑斜。更好碧溪深院靜，月和疎影上簷牙。
次韻吳伯庸竹間梅花十絕  其四 釋紹嵩  西湖
自讀西湖處士詩，尋芳長恨見花遲。前程笑到山多處，竹裏橫斜一兩枝。
次韻吳伯庸竹間梅花十絕  其五 釋紹嵩 
携茶時復過幽亭，寄目悠然上杳冥。好是園林爭秀發，梅花白白竹青青。
次韻吳伯庸竹間梅花十絕  其六 釋紹嵩 
雪引春歸竹外梅，慇懃今日一時開。知音未出吳公子，長到花時把酒盃。
次韻吳伯庸竹間梅花十絕  其七 釋紹嵩 
池邊梅映竹邊池，皎月勾添光陸離。堪笑胡雛亦風味，從教橫笛月中吹。
次韻吳伯庸竹間梅花十絕  其八 釋紹嵩 
一度春來一度新，夕陽花塢浄無塵。負暄孤坐松根石，細看橫枝間綠筠。
次韻吳伯庸竹間梅花十絕  其九 釋紹嵩 
日移花影上簾鈎，品格堪憐絕比儔。竹外一枝斜更好，眼明端爲小遲留。
次韻吳伯庸竹間梅花十絕  其一○ 釋紹嵩 
竹與梅花相並枝，月明還見影參差。撚梅細比新詩看，酷似梅花太瘦時。
呈胡伯圓尚書  其一 釋紹嵩 
自挽狂瀾制百川，致君何日不堯年。由來八座尚書貴，盛事駸駸海內傳。
呈胡伯圓尚書  其二 釋紹嵩 
文章近日合雙行，四海蒼生耳已傾。地去秉鈞餘咫尺，不勞擬議話圓成。
呈胡伯圓尚書  其三 釋紹嵩 
韓李流芳獨未泯，先生孤唱發陽春。惠能伎倆元無有，强到朱門謁近臣。
春日 釋紹嵩 
風流盡付小園春，濃麝分香入四隣。何事晚來微雨後，山花如繡草如茵。
春日郊行  其一 釋紹嵩 
稠花亂蕊裹江濱，小雨疎疎向晚晴。逋客未能忘野興，春來無處不閑行。
春日郊行  其二 釋紹嵩 
城外春風滿酒旗，吟懷長恨負芳時。東林夫子知予意，載我而今唱和詩。
春日郊行  其三 釋紹嵩 
芳草斜鋪翡翠茵，舊遊如夢苦傷神。寒山带郭穿松路，柳絮梨花寂寂春。
春日郊行  其四 釋紹嵩 
春送人家入畫屏，草香沙暖水雲晴。凝眸不覺斜陽盡，閑恨閑愁觸處生。
春日郊行  其五 釋紹嵩 
忽驚春色二分空，滿地榆錢逐曉風。黄四娘家誰敢道，古來唯有杜陵翁。
春日郊行  其六 釋紹嵩 
高竹重林接翠微，夕陽分手柘岡西。莫憂世事兼身事，且逐東風進杖藜。
野眺  其一 釋紹嵩 
道是東風不世情，樹頭吹得葉冥冥。憑欄一笑斜陽裏，貪看春山如許青。
野眺  其二 釋紹嵩 
柳繞平湖綠映堤，堤邊柳色更相宜。風來衆綠一時動，不爲愁人住少時。
道中聞百舌 釋紹嵩 
一徑尋村渡碧溪，山花紅紫樹高低。如今天下無鳴鳳，說與春烏自在啼。
遣意 釋紹嵩 
一生生計祇長貧，跡近群鷗意倍親。舊喜讀書今懶讀，寒灰枯木僅堪倫。
同周湛二上人遊西湖之北山天竺晚歸得十絕  其一 釋紹嵩  西湖
行盡孤山碧四圍，春光和暖恰相宜。微風披拂香來去，正是群芳爛熳時。
同周湛二上人遊西湖之北山天竺晚歸得十絕  其二 釋紹嵩  西湖
山如濃翠擁高鬟，石壁巉然不可攀。落日鳳城佳氣合，幻成一島畫圖間。
同周湛二上人遊西湖之北山天竺晚歸得十絕  其三 釋紹嵩  西湖
和靖先生墳已荒，三春花草殿餘芳。欄干倚徧斜陽晚，戶牖軒窗總是香。
同周湛二上人遊西湖之北山天竺晚歸得十絕  其四 釋紹嵩  西湖
山雲收雨半川晴，匠出西湖作畫屏。剩欲題詩寫懷抱，可憐蹤跡似流萍。
同周湛二上人遊西湖之北山天竺晚歸得十絕  其五 釋紹嵩  西湖
湖上山林畫不如，眼明喜見曉光舒。等閑稚子來橫釣，一度擡竿一箇魚。
同周湛二上人遊西湖之北山天竺晚歸得十絕  其六 釋紹嵩  西湖
閑來湖上立移時，獨媿憑欄負碧漪。西寺木魚東寺鼓，而今總入老夫詩。
同周湛二上人遊西湖之北山天竺晚歸得十絕  其七 釋紹嵩  西湖
北山迤邐自蒼然，萬象鮮明禁火前。愁裏有詩人不會，欄邊㶁㶁響流泉。
同周湛二上人遊西湖之北山天竺晚歸得十絕  其八 釋紹嵩  西湖
天竺橫分景色寬，園林初日破朝寒。興闌欲下山腰去，野徑縈迴路百盤。
同周湛二上人遊西湖之北山天竺晚歸得十絕  其九 釋紹嵩  西湖
幽剎尋春傍翠微，幡竿殘日迥依依。西湖兩岸千株柳，何似先教畫取歸。
同周湛二上人遊西湖之北山天竺晚歸得十絕  其一○ 釋紹嵩  西湖
好是春風湖上亭，軒窗小憩俗塵清。湖山有意留儂款，楊柳飛花亂晚晴。
坐夏浄慈戲書解嘲 釋紹嵩 
南屏寄傲且今年，况復相羊得自便。天下無人閑似我，閑中方寸闊於天。
憩南屏 釋紹嵩  西湖
窈窕階除天一方，隔簾時有芰荷香。老僧瀹茗供清興，不負西湖五月凉。
胡伯圓尚書以松山虛席力招補其闕輒辭以小詩遂獲免 釋紹嵩 
懶性如今成野人，蒼顔白髮不時新。自知潦倒無餘事，乞取山林放曠身。
散策  其一 釋紹嵩 
楊柳斜牽一岸風，驛樓高倚夕陽東。無窮澗草縱橫綠，入我香奩境界中。
散策  其二 釋紹嵩 
江上雲亭霽景鮮，畫屏展盡一山川。遲遲欲去猶回首，目盡孤煙白鳥邊。
泛湖 釋紹嵩  西湖
六月西湖錦綉鄉，新詩滿眼費平章。移舟水濺差差綠，吹面輕風與送香。
西湖晚泛 釋紹嵩  西湖
蘇堤一带柳陰長，柳外西風特地狂。晚泊孤舟古祠下，自彈別鶴送斜陽。
宿紹興 釋紹嵩 
小舟夜宿越州城，卧看星河盡意明。漏鼓乍聽連岸響，好風佳月總同盟。
再登蓬萊閣  其一 釋紹嵩 
不到蓬萊又幾時，且搘筇杖看雲移。等閑遇事成歌詠，人道新詩勝舊詩。
再登蓬萊閣  其二 釋紹嵩 
野水瀰漫綠漲川，亂雲如獸出山前。天生一本徐熙畫，全是蓬萊十月天。
錢清登舟 釋紹嵩 
日落相携上小舟，客程難盡水空流。瀟瀟細雨蓬初閉，萬里一帆隨白鷗。
至昌國 釋紹嵩 
浪跡悠然到海鄉，人煙物景共蒼蒼。孤猿更發秋風裏，頼有從前石作腸。
登盤陀石 釋紹嵩 
盤陀石上少從容，秋色偏宜晚望中。欲賦勝遊無傑句，獨搔蓬鬢立西風。
宿天童 釋紹嵩 
太白山頭月欲低，鵲栖不穩繞枝飛。坐來客子渾忘倦，却聽松聲聯翠微。
詠梅五十首呈史尚書  其一 釋紹嵩 
暖律還吹嶺上梅，數枝先發日徘徊。苔封曲徑無人到，付與春風自在開。
詠梅五十首呈史尚書  其二 釋紹嵩 
白玉花頭碧玉枝，茅簷竹塢兩幽奇。從今日日須來看，看盡將開欲落時。
詠梅五十首呈史尚書  其三 釋紹嵩 
手種疎梅已發妍，今年春色勝常年。一枝清峭臨荒岸，輸與漁人繫釣船。
詠梅五十首呈史尚書  其四 釋紹嵩 
繞樹尋花得得來，摩挲蒼石更徘徊。題詩未有驚人句，謾想華光寫照才。
詠梅五十首呈史尚書  其五 釋紹嵩 
月榭風亭繞曲池，野梅千樹壓疎籬。暗香別有關情處，獨倚欄干默自知。
詠梅五十首呈史尚書  其六 釋紹嵩 
竹外孤村坐見梅，直疑冰玉作根荄。青鞋自笑無覊束，不記登臨日幾迴。
詠梅五十首呈史尚書  其七 釋紹嵩 
曳履來登千仞峰，路分溪石夾煙叢。晚香消歇無尋處，盡在疎枝冷蕊中。
詠梅五十首呈史尚書  其八 釋紹嵩 
水際空明月正圓，看花候月思依然。暗香疎影渾無頼，綽約冰姿絕可憐。
詠梅五十首呈史尚書  其九 釋紹嵩 
洞水悲鳴無歇時，人稀景靜雪消遲。東風信有芳菲意，昨日梅花開一枝。
詠梅五十首呈史尚書  其一○ 釋紹嵩 
古寺高樓暮倚欄，小梅零落雪欺殘。一枝带雨牆頭出，乞與時人畫裏看。
詠梅五十首呈史尚書  其一一 釋紹嵩 
即看青女夜飛霜，借與南枝作淡妝。露重冰清風日暖，人間一味有真香。
詠梅五十首呈史尚書  其一二 釋紹嵩 
再見山城石井邊，幽姿高韻獨翛然。要知不被梅花笑，更把前題改數聯。
詠梅五十首呈史尚書  其一三 釋紹嵩 
小寺鴉鳴日午時，無人同趣獨支頤。慇勤爲注銅缾水，只篸橫斜一兩枝。
詠梅五十首呈史尚書  其一四 釋紹嵩 
積翠千層一徑開，籃輿歇處見株梅。爲君繞樹須千匝，謾使詩腸日九迴。
詠梅五十首呈史尚書  其一五 釋紹嵩 
露裛幽花冷自香，此花儘更有商量。肌膚冰雪薰沉水，疎影寒光照野塘。
詠梅五十首呈史尚書  其一六 釋紹嵩 
玉樹交橫雪後天，新詩吟得百餘篇。郵筒不住如飛翼，送與襄陽孟浩然。
詠梅五十首呈史尚書  其一七 釋紹嵩 
露冷霜乾玉骨寒，異香盈鼻酷如蘭。清癯偶入騷人眼，往往開窗盡日看。
詠梅五十首呈史尚書  其一八 釋紹嵩 
籬落寒梅三兩枝，水沉爲骨玉爲肌。懸知此去長閑暇，看盡東風爛熳時。
詠梅五十首呈史尚書  其一九 釋紹嵩 
鏤冰疊雪鬭輕盈，碧瓦朱欄相照明。想得彭園富春色，數枝春色豈無情。
詠梅五十首呈史尚書  其二○ 釋紹嵩 
夜起荆扉趁暗香，林間梅下卜齋房。寒窗安著清相向，清殺東坡錦綉腸。
詠梅五十首呈史尚書  其二一 釋紹嵩 
官梅一樹小池頭，繞著瑶芳看不休。爲語隣舟莫吹笛，冰肌香骨未禁愁。
詠梅五十首呈史尚書  其二二 釋紹嵩 
梅萼纔開已亂飛，清香時被好風吹。苦無疎影橫斜句，空作主人惆悵詩。
詠梅五十首呈史尚書  其二三 釋紹嵩 
歲寒群物慘無光，只有江梅獨自芳。倒拄烏藤乘逸興，倚欄看處自商量。
詠梅五十首呈史尚書  其二四 釋紹嵩 
一樹寒梅白玉條，傍巖隈石韻蕭蕭。詩孱無柰陳橋月，月照清香太易消。
詠梅五十首呈史尚書  其二五 釋紹嵩 
舍南舍北雪猶存，誠對東風問小園。一夜小園開似雪，暗香浮動月黄昏。
詠梅五十首呈史尚書  其二六 釋紹嵩 
衰草連天慘淡黄，梅兼白雪一時芳。誰知老子懶成癖，花落花開已兩忘。
詠梅五十首呈史尚書  其二七 釋紹嵩 
梅花兩樹照春陰，花徑吹香可細尋。疎影橫斜水清淺，平生和靖最知音。
詠梅五十首呈史尚書  其二八 釋紹嵩 
粲粲江南萬玉妃，隨宜領覽到斜暉。一枝縞色分明好，自是行人折贈稀。
詠梅五十首呈史尚書  其二九 釋紹嵩 
亂點瓊葩艷艷明，半粘殘雪不勝清。春風十里梅花路，拄杖尋詩獨自行。
詠梅五十首呈史尚書  其三○ 釋紹嵩 
叶氣先傳五嶺梅，新冰削玉辟風開。花前獨立無人會，一片異香天上來。
詠梅五十首呈史尚書  其三一 釋紹嵩 
隔水深深幾樹芳，巧如施粉妬何郎。好風領略知人意，時去時來管送香。
詠梅五十首呈史尚書  其三二 釋紹嵩 
湖邊春色十分深，恨滿枝枝被雨淋。羌笛一聲何處曲，等閑驚起故園心。
詠梅五十首呈史尚書  其三三 釋紹嵩 
竹裏梅花映白頭，梅花欲動憶吾州。只今且爲梅花醉，試問梅花可忍不。
詠梅五十首呈史尚書  其三四 釋紹嵩 
傲雪凌風太瘦生，靜中無色自娉婷。何妨回施老摩詰，畫我江行作小屏。
詠梅五十首呈史尚書  其三五 釋紹嵩 
洛陽三十六峰西，曾爲梅花醉似泥。今日偶題題似著，屋簷斜入一枝低。
詠梅五十首呈史尚書  其三六 釋紹嵩 
岸木蕭疎野望寬，小樓西角剩憑欄。江邊一樹垂垂發，留與紛紛雪裏看。
詠梅五十首呈史尚書  其三七 釋紹嵩 
風饕雪虐長精神，冷葉疎花次第勻。今日含毫與題品，更無篇什寫清新。
詠梅五十首呈史尚書  其三八 釋紹嵩 
梅出稽山世少雙，月中疎影暗中香。夢回彷彿三更後，卧見瓊枝低壓牆。
詠梅五十首呈史尚書  其三九 釋紹嵩 
小瓶春色一枝斜，天下無雙獨此花。冰玉精神霜雪操，寂寥相對是仙家。
詠梅五十首呈史尚書  其四○ 釋紹嵩 
一徑蕭蕭松影低，尋花覓路忽成迷。詩材雖乏三千首，聞見隨時入品題。
詠梅五十首呈史尚書  其四一 釋紹嵩 
風靜寒塘花正開，直須冰雪作梯媒。時平不怕山荒寂，霜曉無人我獨來。
詠梅五十首呈史尚書  其四二 釋紹嵩 
定回猶覺幻身輕，更著梅花巧盡情。月上欄干照孤影，一枝斜映小窗明。
詠梅五十首呈史尚書  其四三 釋紹嵩 
瘦倚疎篁半出牆，天教春信到寒鄉。老人終歲閉門坐，月下風前自在香。
詠梅五十首呈史尚書  其四四 釋紹嵩 
不隨桃李待春回，不待商量細細開。要識此花奇絕處，月明溪影亂毰毸。
詠梅五十首呈史尚書  其四五 釋紹嵩 
岸樹低欹一雪餘，此花風韻更清姝。江亭獨倚欄干處，日影描窗作畫圖。
詠梅五十首呈史尚書  其四六 釋紹嵩 
郊原空闊浄無塵，且放千林自在春。借問梅花何處落，翠苔蒼蘚石磷磷。
詠梅五十首呈史尚書  其四七 釋紹嵩 
倚頼春風壓衆芳，枝枝灼灼爛生光。向來子美知如此，可是無心賦海棠。
詠梅五十首呈史尚書  其四八 釋紹嵩 
春風併力著寒梅，一半先開笑未開。我亦悠然動清興，欲題凡韻輒徘徊。
詠梅五十首呈史尚書  其四九 釋紹嵩 
木落霜空眼底寬，一枝相映竹叢寒。不須更覓吳州畫，鏡裏雲山且共看。
詠梅五十首呈史尚書  其五○ 釋紹嵩 
獨吟高閣對官梅，春色先從筆底回。詩到揚州定清絕，不才羞作等閑來。
雪中舟泊五夫 釋紹嵩 
天遣今年到五夫，瓊田千里玉平鋪。波中船舫來還去，載取煙雲作畫圖。
橫山雨中戲作 釋紹嵩 
春風相引與詩情，江上閑衝細雨行。最感橫山山上塔，幾回相送復相迎。
道中即事 釋紹嵩 
南浦東岡二月時，迸流穿樹墮花隨。春風掩映千門柳，多少長條拂地垂。
桐廬道中 釋紹嵩  钱塘江
錢塘江上到桐廬，一带溪山畫不如。對景由來詩句麗，夕陽無語淡煙初。
夜聞杜鵑 釋紹嵩 
竹塢無塵水檻清，一更更盡到三更。杜鵑不管人殘夢，雨外飛來頭上聲。
舟中戲書  其一 釋紹嵩  长江
芳草青青古渡頭，扁舟幾日爲詩留。心閑對境渾無競，寂寂長江萬里流。
舟中戲書  其二 釋紹嵩 
十二峰前且繫船，眼中百里舊山川。遥知此夕多情思，江月隨人處處圓。
郊行  其一 釋紹嵩 
默默看雲旋旋行，風光清美日華明。愁腸斷處春何限，勾引詩人太瘦生。
郊行  其二 釋紹嵩 
花落江堤簇曉煙，遊人柳外蹙鞦韆。直須分付丹青手，畫出清明二月天。
郊行  其三 釋紹嵩 
出門縱步細哦詩，正是山中多景時。顧我於茲詩有興，流鶯百囀最高枝。
舟泊嚴灘 釋紹嵩 
萬里春流繞釣磯，扁舟繫柳向朱扉。悠然到此忘情處，默默無言對落暉。
江上 釋紹嵩 
春岸波平汀草深，江雲黯黯作愁陰。詩材眼界知多少，欲罷不能聊一吟。
桐廬理舟 釋紹嵩 
桐廬江上晚潮生，帆挂秋風一信程。萬里歸船弄長笛，斷腸重看白鷗盟。
再遊道場 釋紹嵩 
萬仞峰頭古道場，重來敗葉带飛霜。感時偏動騷人興，橘柚園籬近半黄。
放舟戲書  其一 釋紹嵩 
放纜山溪一葉輕，樹頭半落半猶青。竹間飛下雙鸂鶒，天作人間小畫屏。
放舟戲書  其二 釋紹嵩 
兩岸蕭蕭蘆荻秋，斜風細雨轉船頭。年來頻作江湖夢，須向山陰上小舟。
見張明府  其一 釋紹嵩 
聲采當年陸士龍，爲官古雅少人同。柱天勳業須君了，更用文篇續國風。
見張明府  其二 釋紹嵩 
善政忻聞老父評，甘棠不剪向來榮。佇看孤潔成三考，千古無人繼盛名。
見張明府  其三 釋紹嵩 
宏博自居韓柳前，素王妙道况親傳。聖朝未有徐州相，莫讀當時歸去篇。
見張明府  其四 釋紹嵩 
雅淡天姿固可知，能除疾瘼似良醫。道塗誇客無他語，道是徵黄有近期。
見張明府  其五 釋紹嵩 
江表人材獨數公，南朝臺閣是家風。景星但欲爭先覩，還許從容廣座中。
賀黄少府受辟  其一 釋紹嵩 
天下無雙雙井黄，妙齡聯轡戰文場。東南一尉臞仙外，請試君家肘後方。
賀黄少府受辟  其二 釋紹嵩 
風流文采舊家聲，玉麈高談四座傾。他日親知問官况，三年民戴尉曹清。
賀黄少府受辟  其三 釋紹嵩 
一鶚新收薦士書，從今價重百車渠。麒麟步舞開天上，會見含香近紫虛。
柳 釋紹嵩 
江頭楊柳麴塵姿，斜壓漁家短短籬。日暖遊絲飛絮落，和風得路合偏吹。
舟中戲書 釋紹嵩 
喬木荒城古渡頭，鳥啼花落水空流。從吾所好煙波上，祇在船中老便休。
題林唐臣別業 釋紹嵩 
茅屋週迴松竹陰，依稀氣象似山林。一窗風月生涯足，相與清名映古今。
遊張園觀海棠戲作 釋紹嵩 
春色都將付海棠，群仙會處錦屏張。約齋妙出春風手，子美無情爲發揚。
越上即事 釋紹嵩 
禹穴生雲朝暮奇，青山斷處夕陽垂。鶯聲政好還飛去，獨倚枯筇無限時。
知府黄寺簿生日  其一 釋紹嵩 
綠楊紅杏滿城春，雜樹含芳讓錦茵。天爲吾皇宗社計，老君親送石麒麟。
知府黄寺簿生日  其二 釋紹嵩 
春來何事謫蓬瀛，自是山河應數生。尚父年齡子儀考，請君從此振朝纓。
知府黄寺簿生日  其三 釋紹嵩 
文章士海已多傳，供奉班中須此賢。美化事多難諷誦，自宜松鶴伴長年。
知府黄寺簿生日  其四 釋紹嵩 
器度風標合出塵，高賢應總貴全真。野僧何以伸謠詠，鶴算三千別有春。
知府黄寺簿生日  其五 釋紹嵩 
邦伯由來有令名，修持清苦振佳聲。至尊仄席思耆舊，即看徵黄侍紫清。
知府黄寺簿生日  其六 釋紹嵩 
筆端風雨發天慳，應有清名動九關。正直早年聞苦節，只今文翰許誰攀。
知府黄寺簿生日  其七 釋紹嵩 
惠愛如春威似霜，家傳活國有良方。平章風物詩無敵，玉唾銀鈎十萬行。
知府黄寺簿生日  其八 釋紹嵩 
從容此日見清規，玉珮瓊琚杜拾遺。槜李轉聞風教好，蒼生從此得伸眉。
知府黄寺簿生日  其九 釋紹嵩 
文星漸見射台星，仙籍高標第一名。爲語邦人休眷戀，北門卧護要耆英。
知府黄寺簿生日  其一○ 釋紹嵩 
自笑無機觸事真，衰遲猶許望光塵。此邦若有誅茆地，乞借風波起涸鱗。
口占 釋紹嵩 
谷口殘春黄鳥稀，野梅山杏暗芳菲。百千幽勝無人見，紅白路花相雜飛。
城西野行  其一 釋紹嵩 
三月西城淑景多，曉煙清露暗相和。晚鍾未用催歸客，聞道新亭更可過。
城西野行  其二 釋紹嵩 
細草疎花自在春，悠悠煙水似天津。垂楊一徑深深去，白鳥雙飛不避人。
江上嬉行和永上人 釋紹嵩 
飛花滿眼句縱橫，江上閑吟立又行。正是如今江上好，薰風盡日語流鶯。
解嘲十絕呈浩西堂  其一 釋紹嵩 
殘骸已廢自知休，少不愁窮老豈愁。坎止流行聊爾耳，一身隨世作虛舟。
解嘲十絕呈浩西堂  其二 釋紹嵩 
世緣自覺逐時輕，可要王侯知姓名。未合白頭今已白，知渠何事太忙生。
解嘲十絕呈浩西堂  其三 釋紹嵩 
江湖放浪未寧居，處世真同逐隊魚。但願一生長若此，時清不問命何如。
解嘲十絕呈浩西堂  其四 釋紹嵩 
可堪時序苦侵尋，留滯誰知此日心。萬事轉頭如墮甑，忘懷未得是微吟。
解嘲十絕呈浩西堂  其五 釋紹嵩 
中年養病只吟詩，心跡懸知兩崛奇。莫笑吾儂躭此癖，鏡中贏得鬢成絲。
解嘲十絕呈浩西堂  其六 釋紹嵩 
浩然南北與西東，自笑今爲白髮翁。畢竟浮生謾勞役，一場大夢到頭空。
解嘲十絕呈浩西堂  其七 釋紹嵩 
𡼭巇世路九回腸，兩鬢年深一鏡霜。身事龍鍾應是分，誰知貧樂異尋常。
解嘲十絕呈浩西堂  其八 釋紹嵩 
不知經世竟如何，轉看人情敗意多。頼有好山供客眼，此生吾亦未蹉跎。
解嘲十絕呈浩西堂  其九 釋紹嵩 
杜門芳草與蒼苔，况是囊無挑藥財。莫漢勞生三十九，人間萬事要寒灰。